**2022 жылғы 4 сәуірде өткен «Қазақстан Республикасының Президенті Қ.К. Тоқаевтың ветеринариялық қауіпсіздікті қамтамасыз ету жөніндегі тапсырмасын орындау және**

**ветеринария жүйесін реформалау шаралары туралы»**

**тақырыбындағы Үкімет сағатының нәтижелері бойынша Қазақстан Республикасы Парламенті Мәжілісінің**

**ҰСЫНЫМДАРЫ**

**1. Қазақстан Республикасының Үкіметі:**

**1.1.** Ветеринария жүйесін реформалауды көздейтін Заң жобасын ағымдағы жылдың соңына дейін Қазақстан Республикасы Парламентінің Мәжілісіне енгізуді қамтамасыз етсін.

**1.2.** Техникалық регламенттердің талаптарына сай келмейтін
тамақ өнімдерін, сондай-ақ ветеринариялық-санитариялық бақылау саласындағы заңнамаға сай келмейтін жануарлар мен жануарлардан алынатын шикізатты Қазақстан Республикасының аумағына әкелуге жол бермеуге бақылауды күшейтсін.

**1.3.** «Дипломмен ауылға» бағдарламасы шеңберінде республикалық бюджетті нақтылау кезінде біржолғы көтерме жәрдемақы, тұрғын үй сатып алу немесе салу үшін бөлінетін кредит немесе несие сомасының көлемі және жас ветеринария мамандарына әлеуметтік қолдаудың басқа да шаралары көбейтілсін.

**1.4.** Ветеринариялық қызмет жұмыскерлерінің жалақысын арттыру мәселесін қарастырсын. Күрделі және қауіпті еңбек жағдайларына байланысты үстемеақылар белгілесін.

**1.5.** Жаңа зертханалар құрылысын қаржыландыруды және жұмыс істеп тұрғандарын күрделі жөндеу үшін, сондай-ақ олардың материалдық-техникалық базасын нығайтуға қаржы қаражатын бөлуді қамтамасыз етсін.

**1.6.** Елдің ішкі қажеттіліктерін Қазақстан Республикасының аумағында айналымдағы штаммдардан GMP стандарттарына жауап беретін биопрепараттармен қамтамасыз ету үшін отандық биотехнологияны дамыту жөнінде кешенді шаралар қабылдасын.

**1.7.** GMP стандарттары бойынша аса қауіпті ауруларға қарсы препараттар шығаратын мемлекеттік кәсіпорын құру мәселесін қарастырсын.

**1.8.** «СК Фармация» бірыңғай дистрибьюторына вакциналарды, диагностикумдарды (тест-жүйелерді), зертханалық жабдықтарды, қан алу жүйесін және ауыл шаруашылығы жануарларын сәйкестендіруге арналған атрибуттарды сатып алу жұмыстарын ұйымдастыруды беру мүмкіндігін қарастырсын.

**1.9.** Ветеринария жүйесін реформалау шеңберінде іс-шараларды толық көлемде қаржыландыруды қамтамасыз етсін.

**1.10.** Қазақстан Республикасы Президентінің алдында ветеринариялық қызмет жұмыскерлерінің кәсіби мерекесін белгілеу туралы өтінішхат берілсін.

**2. Қазақстан Республикасының Ауыл шаруашылығы министрлігі:**

**2.1.** Орталық пен өңірлер арасындағы функциялар мен өкілеттіктердің аражігін нақты ажыратсын. Жергілікті атқарушы органдардың нақты әкімшілік-аумақтық бірліктерде ветеринариялық-санитариялық және эпизоотиялық саламаттылықты қамтамасыз ету бойынша жауапкершілігін арттырсын.

**2.2.** Ағымдағы жылдың соңына дейін жануарлар профилактикасының, диагностикасының және оларды емдеудің қазіргі заманғы әдістерін қолдана отырып, ауыл шаруашылығы өнімдерінің экспортына теріс әсер ететін жануарлардың аса қауіпті ауруларына қарсы күрестің орташа және ұзақ мерзімді стратегиясын әзірлеп, қабылдасын.

**2.3.** Ел аумағында, әсіресе, шекара маңындағы өңірлерде жыл сайынғы эпизоотиялық мониторингті күшейтсін.

**2.4.** Ветеринария саласындағы ақпараттық жүйелерге функционалдық талдау және инфрақұрылымдық қамтамасыз ету бөлігінде аудит жүргізсін. Пайдаланушыларға ыңғайлы болу үшін олардың автономды режимде жұмыс істеу мүмкіндігін қарастырсын (интернетке қолжетімділік болмаған жағдайда).

**2.5.** Ветеринария саласындағы ақпараттық жүйелердің мобильді нұсқасын ендіру жөнінде шаралар қабылдасын.

**2.6.** Сапалы есеп жүргізу мақсатында ағымдағы жылдың соңына дейін ауыл шаруашылығы жануарларын сәйкестендіру дерекқорында ауыл шаруашылығы жануарлары мен олардың иелері бойынша мәліметтерді жаңартсын.

**2.7.** Ауыл шаруашылығы жануарларын сәйкестендірудің қазіргі заманғы атрибуттарына (чиптеу, радиожиілік биркалары және т.б.) көшу мәселесін қарастырсын.

**2.8.** Жүргізілген ветеринариялық-профилактикалық іс-шаралар (диагностика, вакцинация, емдеу және т.б.) бойынша ветеринариялық есептілікті автоматтандыру жөніндегі шараларды көздесін.

**2.9.** Ветеринариялық препараттарды есепке алу, бөлу және пайдалану жөнінде дерекқор құрсын.

**2.10.** Пайдаланушылар, оның ішінде ауыл шаруашылығы тауарларын өндірушілер үшін ветеринария саласындағы ақпараттық жүйелерде жұмыс істеу бойынша оқыту семинарларын өткізсін.

**2.11.** Тікелей мемлекеттік тапсырыс және ұзақ мерзімді келісімшарттар жасасу арқылы отандық ветеринариялық препараттар мен биопрепараттар өндірісін қолдау жөнінде шаралар қабылдасын.

**2.12.** Тиісті ақпараттық бағдарламаны әзірлеу арқылы ветеринариялық препараттардың (вакциналардың, диагностикумдардың және т.б.) айналымына тиісті бақылауды қамтамасыз етсін.

**2.13.** Ветеринариялық дәрігердің беделін көтеру және еңбегін ынталандыру үшін ведомстволық төсбелгілерді («Қазақстан Республикасы ветеринариялық қызметінің үздігі» және «Қазақстан Республикасы еңбек сіңірген ветеринариялық дәрігері») тағайындау мәселесін қарастырсын.

**2.14. Қазақстан Республикасының Білім және ғылым министрлігімен бірлесіп:**

- ветеринария мамандарын даярлаудың сапасын арттыру мақсатында жаңа оқу жылы басталғанға дейін осы мамандарды даярлауды жүзеге асыратын жоғары оқу орындарына қойылатын білім беру бағдарламасы талаптарының (материалдық-техникалық жарақтандыру, ғылыми-педагогикалық кадрлардың біліктілігі) тізбесін әзірлесін;

- жаңа оқу жылы басталғанға дейін ветеринария мамандарын даярлау бойынша білім беру бағдарламаларын, оның ішінде арнайы пәндер санын арттыру арқылы жаңартсын;

- ветеринария мамандарын даярлау бойынша білім беру бағдарламаларына ақпараттық-коммуникациялық технологиялардың пайдаланылуын зерделеуді енгізу жөнінде шаралар қабылдасын;

- оқытушылардың ғылыми және өндірістік ұйымдар базасында оқытылатын пәндердің ерекшелігі бойынша кемінде бір жыл мерзімге міндетті тағылымдамадан өтуін тұрақты негізде ұйымдастыру жөнінде шаралар қабылдасын;

- осы бағыт бойынша рейтингі жоғары және бейінді жоғары оқу орындарында мемлекеттік тапсырыс жүйесін (гранттардың 70%-ы) енгізсін (педагогикалық жоғары оқу орындары үшін гранттарды бөлу қағидаты бойынша), ал гранттардың қалған 30%-ын жалпы конкурс бойынша бөлсін;

- жаңа оқу жылы басталғанға дейін ветеринариялық мамандықтарға ауылдық квотаны 70%-ға дейін ұлғайту мәселесін қарастырсын;

- ауыл жастары үшін жоғары оқу орындарына грантқа түсу кезінде барлық ауыл шаруашылығы, оның ішінде ветеринариялық мамандықтар бойынша өту балын азайту жағына қарай қайта қарасын;

- жетекші ғылыми және өндірістік ұйымдардың базасында студенттердің сапалы өндірістік практикасын тұрақты негізде ұйымдастыру жөнінде шаралар қабылдасын;

- «Серпін» жобасы бойынша түлектерге жоғары оқу орнын бітіргеннен кейін 3 жыл ішінде тек оқыған жері бойынша ғана емес, сондай-ақ осы жобаның қатысушылары болып табылатын еліміздің басқа да еңбек күші тапшы өңірлерінде жұмыспен өтеу мүмкіндігін берсін;

- жетекші аграрлық жоғары оқу орындарының, ғылыми және өндірістік ұйымдардың базасында тұрақты негізде практикалық ветеринария мамандарының біліктілігін арттыру курстарын және мамандандыруды ұйымдастырсын;

- ауылдық жерлердегі жалпы білім беретін мектеп оқушылары арасында кәсіптік бағдарлау жұмысын күшейтсін.

**3. Қазақстан Республикасының Цифрлық даму, инновациялар және аэроғарыш өнеркәсібі министрлігі:**

**3.1.** Шалғайдағы ауылдық елді мекендерді интернетпен толық қамту жөнінде шаралар қабылдасын.

**4. Қазақстан Республикасының Ұлттық экономика министрлігі:**

**4.1.** «Ауыл – Ел бесігі» жобасы шеңберінде құрылысы жүзеге асырылатын объектілердің тізбесіне ветеринариялық пункттерді қосу мүмкіндігін қарастырсын және өңірлік стандартта көрсетсін.

**5. Облыс әкімдіктері:**

**5.1.** Жергілікті бюджетті нақтылау кезінде жергілікті атқарушы органдар құрған мемлекеттік ветеринариялық ұйымдарды материалдық-техникалық қамтамасыз ету жөнінде шаралар қабылдасын.

**5.2.** Елді мекендерді ветеринариялық-санитариялық талаптарға сәйкес ветеринариялық-санитариялық объектілермен (мал қорымдары, сою пункттері (алаңдары) толық қамтамасыз ету және оларды күтіп-ұстау жөнінде шаралар қабылдасын.

**5.3.** Кезекті жылдық бюджетті қалыптастыру кезінде жануарлардың экзотикалық ауруларына қарсы ветеринариялық-санитариялық
іс-шараларды жүргізуге қаржы қаражатын көздесін.

**5.4.** Белгілі бір шартты түрдегі мал басын бағып-күту жүктемесінің нормаларын және елді мекендер арасындағы қашықтықты ескере отырып, ветеринария мамандарының қажетті штат санын қалыптастыруды қамтамасыз етсін.

**5.5.** Қатардағы мал дәрігерлерінің жалақысын арттыру мақсатында мал иелеріне ақылы қызмет көрсету тарифтерін белгілеу бойынша жұмысты жандандырсын, сондай-ақ ветеринария саласындағы ақылы қызмет түрлерінің тізбесін ұлғайтсын.

**5.6.** Агроөнеркәсіптік кешен үшін кадрлар даярлау процесіне ірі ауыл шаруашылығы тауарларын өндірушілерді тарту жөнінде шаралар қабылдасын.